登瀛閣
作者：洪朋
朝代：宋

paragraphs: 楚東之國饒爲大，程氏之子吾所愛。
讀書尚友有能事，夙昔一見即傾蓋。
平生誅茅崒蕭爽，十頃青銅就空曠。
朱甍碧瓦俯清流，菱葉荷花映蕩漾。
春風一吹百花妍，載酒處處開繡筵。
千株竹柏上參天，白日蕭梢朱夏寒。
客來枕簟曲肱眠，丈人頗有前賢風。
藏書萬卷插架同，芝蘭玉樹階庭內。
道山延閣顧盼中，薄寒中人木葉下。
久客將歸秣高馬，送君南浦淚盈把。
臨岐執手求我歌，老矣奈此登瀛何。
嗚呼何時履聲上君閣，尚能爲公賦濠樂。